Yaani Kenya yahitaji sare tu kufuzu
Language: Swahili | Genre: News

Yaani Kenya yahitaji sare tu kufuzu 

Leo usiku timu yetu ya taifa ya soka Harambee Stars itashuka dimbani kumaliza udhia na timu ya Senegal katika mechi ya mwisho ya Kundi C.
Juma lililopita, Harambee Stars ilishinda mechi yake ya kwanza katika kipute hiki baada ya kuilaza Taifa Stars ya Tanzania kwa mabao matatu kwa mawili. Mabao mawili yalifungwa na mhandisi Michael Olunga naye Johanna Omolo akatinga jingine.
Hata hivyo, Taifa Stars ya Tanzania ndiyo iliyokuwa ya kwanza kuona lango la adui awali kabisa mchezoni, kunako dakika ya sita kupitia mchezaji Simon Msuva aliyefunga marudio ya mpira uliopanguliwa na kipa wa Kenya Patrick Matasi, mkwaju uliokuwa umepigwa na mshambulizi wa Tanzania Mbwana Samatta. 
Kenya ilisawazisha kunako dakika ya 39 kupitia Olunga lakini bao hilo halikudumu hata dakika moja kwani Samatta aliongezea Tanzania bao la pili kwenye dakika ya arobaini na kufanya  mambo kusalia hivyo hadi muda wa mapumziko. 
Kenya ilisawazisha tena kunako dakika ya sitini na mbili katika kipindi cha pili kupitia Omolo naye injinia Olunga akawazima kabisa wachezaji wa Taifa Stars na mashabiki wote wa Tanzania waliokuwa wakitazama mechi hii mubashara kule Tanzania bara, visiwa vya Unguja na Pemba kwa kupiga shuti kimo cha nyoka na kufunga bao la tatu ambalo lilitosha kuleta ushindi.
Awali, Algeria ilikuwa imeshinda Senegal kwa bao moja kwa bila katika mechi iliyoshuhudia maamuzi mabovu sana kupitia kwa refa ambapo Senegal walinyimwa penalti ya wazi baada ya kiungo Sadio Mane kufanyiwa madhambi katika eneo la hatari.
Ushinde wa Senegal uliiacha katika nafasi ya pili na alama tatu sawa na Kenya inayodunishwa na mabao katika kundi linaloongozwa na Algeria kwa pointi sita na ambayo tayari imefuzu kwa awamu ya 16 bora. Tanzania inaburuta mkia bila alama.
Mechi ya leo hivyo basi ina umuhimu mkubwa kwa timu zote mbili huku timu zote mbili zikihitaji ushindi ilikufuzu. Hata hivyo, sare ya aina yoyote bado inaweza kuisababishia timu yoyote kati ya hizi kufuzu. 
Kumbuka kwamba mbali na mshindi katika kila kundi pamoja na nambari ya pili kufuzu kwenye awamu ya mwondoano, kuna timu nyingine nne zitakazofuzu kama zilizomaliza kwenye nafasi ya tatu lakini zikiwa na pointi nyingi na mabao mengi.
Hata Kenya ikishindwa ni leo na Senegal, bado kuna uwezekano wa kufuzu ingawa uwezekano huo utategemea matokeo ya timu nyingine katika makundi mengine. Kwa kawaida, mshinde bora ni timu ambayo angalau imeshinda mechi moja katika kundi na angalau kuzoa sare.
Endapo Kenya itafuzu kwa awamu ya mwondoano, basi itakuwa mara kwanza kufanya hivyo. Kenya ilipoteza mechi yake ya kwanza dhidi ya Algeria kwa kunyukwa mabao mawili kwa bila sawa na Tanzania iliyopigwa mabao mawili kwa bila na Senegal.
Hata hivyo, halitakuwa jambo rahisi kwa Kenya kuifunga au kuishinda Senegal siku ya leo kwani Senegal ni miongoni mwa timu bora barani Afrika.
Wachezaji wote wa Senegal wanacheza katika ligi kubwa kubwa za Ulaya kama huyu Sadio Mane anayeichezea Liverpool iliyoshinda UEFA.